Selliinsä kuolleen miljonäärin veljen palkkaama patologi kyseenalaistaa virallisen kuolinsyyn.

Viranomaisten julkaisemat kuvat Jeffrey Epsteinista sen jälkeen kun tämä oli pidätetty syytettynä muun muassa ihmiskaupasta.­

Yhdysvalloissa seksuaalirikoksista ja ihmiskaupasta syytetyn ja sellistään elottomana löytyneen Jeffrey Epsteinin kuoleman ympärillä on liikkunut teorioita, joiden mukaan monimiljonääri ei olisi hirttäytynyt vaan hänen olisi murhattu.

Väitteitä on yleisesti pidetty perättöminä salaliittoteorioina. Keskiviikkona nämä teoriat saivat kuitenkin uutta vauhtia, kun oikeuslääkäri kyseenalaisti Epsteinin virallisen kuolinsyyn televisiohaastattelussa.

Epsteinin veljen palkkaaman patologin Michael Badenin mukaan vammat viittaisivat siihen, että kuoleman olisi aiheuttanut joku muu kuin Epstein itse. Baden on entinen New Yorkin kaupungin kuolemansyytutkija, joka oli mukana Epsteinin ruumiinavauksessa.

– Mielestäni todisteet viittaavat enemmän murhaan kuin itsemurhaan, Baden sanoi Fox News -kanavan haastattelussa.

Baden sanoi Epsteinin niskasta löytyneiden useiden murtumien olevan ”erittäin epätavallisia” itsemurhatapauksissa. Erityisesti hän kertoi kiinnittäneensä huomiota kieliluussa ja kilpirustossa havaittuihin murtumiin.

New York Timesin mukaan Baden totesi, ettei ole nähnyt 50 vuoteen hirttäytymistapausta jossa vastaavia vammoja olisi syntynyt.

Epstein kuoli New Yorkissa sijaitsevan huipputurvallisen vankilan sellissä.­

Epstein odotti newyorkilaisessa korkean turvaluokituksen vankilassa oikeudenkäyntiä, jossa hänen oli määrä vastata syytteisiin alaikäisten, jopa 14–vuotiaiden tyttöjen välittämisestä seksipalveluihin. Epstein löydettiin kuolleensa sellistään 19. elokuuta.

New Yorkin johtavan kuolenmansyytutkijan Barbara Sampsonin virallisen lausunnon mukaan Epstein tappoi itsensä hirttäytymällä. Epsteinin asianajajat ja hänen Mark-veljensä ovat kyseenalaistaneet lausunnon.

Keskiviikkona Sampson sanoi seisovansa edelleen lausunnon takana. Hänen mukaansa Badenin mainitsemia vammoja esiintyy sekä murha- että itsemurhatapauksissa.

– Alkuperäinen kuolemansyyntutkimus tehtiin hyvin ja huolellisesti. Virastomme ei näe tarvetta toiselle tutkimukselle, Sampson sanoi uutistoimisto AFP:lle toimitetussa lausunnossa.

Miljoonaomaisuuden sijoitusrahastollaan tienannut Epstein, 66, verkostoitui uransa aikana lukuisten vaikutusvaltaisten ihmisten kanssa. Tuttavapiiriin kuuluivat muun muassa nykyinen presidentti Donald Trump sekä Britannian prinssi Andrew, joka on sittemmin joutunut puolustautumaan Epsteiniin liittyviä syytöksiä vastaan.

Andrew’n on väitetty kourineen alaikäistä tyttöä Epsteinin asunnolla ja harrastaneen seksiä 17-vuotiaan tytön kanssa. Hän on kiistänyt syytökset.

Epsteinin on kerrottu houkutelleen alaikäisiä tyttöjä hyväksikäytettäviksi. Hänen kuolemansa jälkeen kymmenet naiset ovat kertoneet joutuneensa miljonäärin uhreiksi ja vaatineet korvauksia.

Vuonna 2008 Epstein sai vankilatuomion pyydettyään nuoria tyttöjä tarjoamaan hierontapalveluja maksua vastaan.